游王官谷就宿石泉洞
丁守中 (Ming)
薄宦桑泉邑，王官几度游。穿花斜径入，归岫野云浮。松上女萝媚，涧边兰草幽。仙升古洞在，鹤去旧巢留。飞阁凌碧汉，闲亭倚翠丘。双人石对立，五老峰为俦。览照豪吟发，莹心俗念休。流觞思往事，采菊忆前修。三诏人不起，一鸣稿尚收。夕阳没树杪，小月上山头。竹影摇窗动，泉声拍枕流。鸣鸿惊梦醒，身拟在瀛州。